text: Traktor ramt af IC3 tog ved jernbaneoverskæring
  18 august 2017 kl. 14.22
  En traktor blev fredag eftermiddag ramt af et tog ved jernbaneoverskæringen i Bjerndrup syd for Tinglev. Først forlød det, at traktorføreren var kommet lettere til skade. 
  Ulykken er sket ved Bjerndrup lige syd for Tinglev på sporet mod Sønderborg.
  - Det ser ud som om, traktorføreren har overset de røde blink ved jernbaneoverskæringen, siger Ole Aamann, vagtchef, Syd- og Sønderjyllands Politi til TV SYD.
  Landmanden passerede jernbaneoverskæring vest for Bjerndrup. Vognen nåede ikke med over og blev ramt af IC3-toget fra Tinglev mod Sønderborg. Først forlød det, at han var lettere tilskadekommen, men nu oplyser politiet, han heldigvis er uskadt.
  Vagtchefen oplyser, at ingen passagerer er kommet til skade ved sammenstødet.
  Vi er til færdselsuheld med traktor og tog ved Bjerndrup, Aabenraa (sporet mod Sønderborg). Traktorføreren lettere tilskadekommen. #politidk
  Lige nu er Banedanmark og en bilinspektør på stedet for at undersøge de nærmere omstændigheder ved sammenstødet.
  Dsb har indsat togbusser, der kører mellem Tinglev Station til Sønderborg med stop i Kliplev og Gråsten.
  Det er anden gang indenfor kun en uge, der sker en ulykke ved en jernbaneoverskæring. Torsdag i sidste uge omkom en 15-årig dreng, da et gennemkørende tog ramte ham, da han krydsede jernbanespor på Tjæreborg Station.
  
  
  